**БІЛІМ, ТӘРБИЕ, ҒЫЛЫМИ-ЗЕРТТЕУ ЖҰМЫСТАРЫНЫҢ**

**ЖЕКЕ ТҰЛҒАНЫҢ ҚАЛЫПТАСУЫНА ӘСЕРІ**

**Суйеуова Набат Базархановна**

***Ш.Есенов атындағы Каспий технологиялар және инжиниринг университеті***

**«**... адам баласы ұшқыр ой, көп ақыл, өткір сезім

қайратының арқасында ғылым, білім, өнер тауып,

өзгеден үстем дүние жүзінің қожасы болып отыр»

(Жүсіпбек Аймауытов)

 *Ж*астардың рухани байлықтары - білім-тәрбие беру, мәдениеттілігін жетілдіру, зерттеу-саралау қабілетін ояту, өзін-өзі тәрбиелеуге үйрету - жоғары оқу орындары міндеттерінің бірі. Қазақстан Республикасының “Білім туралы” Заңында “Білім беру жүйесінің басты міндеттерінің бірі: жеке адамның шығармашылық, рухани және күш - қуат мүмкіндіктерін дамыту, адамгершілік пен салауатты өмір салтының берік негіздерін қалыптастыру, даралықты дамыту үшін жағдай жасау арқылы ой - өрісін байыту” деп ерекше аталған.

Жастарды тәрбиелеу оларға ересектердің өз тәжірибесін жеткізуі ғана емес, сонымен қатар оқу және оқудан тыс уақытта «оқытушы – студент» өзара қарым-қатынасы мен біріккен әрекетімен сипатталады. Студенттер тәрбиесінің аса мәнді субьектісін ЖОО-ның профессорлық-оқытушылар құрамы тәрбиелік ортаны құрайтын болғандықтан, онда ғылыми-зерттеу шараларын ойластырудағы атқаратын ролі ерекше. Қазақстан Республикасының гуманитарлық білім беру тұжырымдамасында: “Білім берудің гуманитарлық сипаты, онда адам тек зерттеу объектісі ретінде ғана емес, ең алдымен, шығармашылыққа талпынысын оқушылардың баурап кететін субъектісі ретінде көрінуімен бедерленеді» деп аталған.

Білімалушы оқу үрдісінде оқытушының объектісі ғана емес, білімді меңгеруде жеке субъект болып саналады. Студенттердің өзін-өзі тәрбиелеу қабілетін қалыптастыру үшін профессорлық-оқытушылар құрамының белсенділігі, шығармашылық ізденісі, білімалушылардың жеке және жас ерекшелігімен қатар, оның қызығушылығын толық білуі қажет. Педагогика ғылымында тәрбиенің мәңгілік категорияға жататындығын толық анықтады. Тұлғаның әрбір іс-әрекетін қолдау мен дамытуға қатысты пікірлер ұлт ғұламалары: Әл-Фараби, Ж.Баласағұн, Х.Дулати, М.Қашқари, А.Яссауи өз еңбектерінде атаған. Ал, философия ғылымында теориялық, әдістемелік негіздері Д.Кішібеков, Ә.Нысанбаев, А.Айталы, М.Орынбеков, Ә.Тұрғынбаев, Ғ.Есім және шетел философтары И.Кант, Платон, Г.Гегель, Д.Дьюи, И.Фихте А.Спиркин, Б.С.Гершунский, т.б. шығармаларында зерттелген. Қазақстандық әлеуметтанушылар Ж.Алтаев, Н.А.Аитов, А.И.Артемов, Р.Әбсаттаров, М.Дәкенов, т.б. тұлғаның жалпы іс-әрекетке бейімділігін оның әлеуметтенуімен байланыстыра отырып, зерттеу нысанына айналдырған.

Тұлғаның таным іс-әрекетін қалыптастыру және дамыту мәселесінің психологиялық аспектілерін қазақ психолог-ғалымдары Ж.Аймауытов, Ә.Алдамұратов, С.Қ.Бердібаева, Қ.Б.Жарықбаев, М.Мұқанов, Ж.Намазбаева, Т.Тәжібаев, Х.Т.Шерьязданова, т.б. толықтырса, шетел психологтары А.В. Петровский, А.В.Брушлинский, А.А.Люблинская, Л.С. Рубинштейн, В.В. Давыдов, Н.Ф.Талызина, О.К.Тихомиров, В.К.Шабельников, И.С.Якиманская, т.с.с. арнайы зерттеу объектісі деп санаған. Білімалушылардың танымдық шығармашылық іс-әрекетін қалыптастыруды педагогикалық тұрғыда А.Байтұрсынов, М.Әбдікәрім, М.Дулатов, Р.Қ.Дүйсембінова, К.С. Мусин, М.Ә.Құдайқұлов, Т.С.Сабыров, С.Рахметова, А.Е.Әбілқасымова, С.А.Ұзақбаева, Т.Ә.Қышқашбаев, Л.Х. Мажитова, Ж.Б.Мырзабаев, Б.А.Тұрғынбаева, т.с.с. еңбектерінде дәлелдеген. Жалпы адами құндылықтар мен ұлттық ерекшеліктерді ескеріп тәрбиелеуді В.Сухомлинский, В.Оконь, В.А.Сластенин, К.Д.Ушинский, А.С.Макаренко, Ш.А.Амонашвили, Ю.К.Бабанский, Л.И.Божович, М.А.Данилов, Б.П.Есипов, И.А.Зимняя, Я.А.Коменский, В.С.Кукушина, М.И.Махмутов, П.И.Пидкасистый, А.М. Пышкало, М.Н.Скаткин, Г.И.Щукина, т.б. көп зерттеген.

Тәрбие жеке тұлғаны өз Отанының азаматы мен патриоты болу үшін, жоғары дәрежелі мамандарды дайындау үшін бірінші кезекте болуы тиіс. Студенттер арасында патриоттық, азаматтық, мәдени, тарихи, философиялық, экономикалық, құқықтық және саяси білімге қол жеткізу міндеттерін шешу - бәсекелестікке қабілетті кәсіби маман және жеке тұлға қалыптасуының кепілі. Ал жастарды тәрбиелеу, өзін-өзі тәрбиелеу міндеттерінің оң шешімін табуда оқудан тыс жұмыстардың өзіндік орны бар. Осы жұмыстарды жүйелі ұйымдастыру арқылы студенттердің жан-жақты дамуына жағдай жасау және оның тиімді жолдарын іздестіру күрделі проблемалардан саналады. Оқудан тыс жұмыстар - студенттердің шығармашылық қабілетін шыңдауға, ұйымдастырушылық, басқарушылық дағдыларын жетілдіруге бірден-бір мүмкіндік.

Қазақстан Республикасының жоғары білім беру жүйесінің кредиттік оқу үдерісіне көшуіне байланысты оқудан тыс жұмыстардың мазмұны мен ұйымдастыру түрлерін жетілдіру, жаңарту, қайта өңдеу қажет. Бастапқы курс студенттерін әлеуметтік ортаға, жоғары оқу орнының талаптарына бейімдеу мақсатында оқудан тыс жұмыстарды әр мамандыққа сай жеке академиялық топтармен ұйымдастырған өте тиімді. Қазіргі кезде мыңдаған білім алушыларды қамтитын ЖОО-да жекелеген студенттің қызығушылығын ескерсек, олармен жұмыс жасау оңай емес. Бұл жағдайда маман дайындайтын кафедраның профессорлық-оқытушылар құрамының басшылығы мен белсенділігі маңызды. Мұнда әсіресе, әрбір студенттің жеке оқу жоспарын құруда басшылық жасау арқылы олардың даралықтарын білетін, кафедрамен байланыс жасаушы дәнекер эдвайзер, куратор-тьютордің орны ерекше. Жеке тұлға коғамдық сана-сезімінің дамуының белгілі бір сатысында, өзінің жеке басы үшін тек сыртқы әсерлерді ғана емес, сонымен қатар өзін-өзі тәрбиелеуде оң шешім қабылдауға дағдыланады. Ол өзін-өзі тәрбиелеудің субъектісі ретінде қарап, өзінің тұлға ретінде қалыптасуы оның жеке белсенділігіне тікелей байланысты екендігін түсінеді.

Өзін-өзі тәрбиелеу – адамның жеке тұлғасын қалыптастыруға, өмірдегі өз орнын белгілеуіне, өзін-өзі дамытуға, өз қабілеттерін іске асыруға бағытталған мақсатты, саналы, жүйелі түрде өздігінен жүргізетін іс-әрекеті. Өзін-өзі тәрбиелеу тәрбие процессінің құрамдас бөлігі және тұлғаның өзін-өзі дамытуындағы ең маңызды факторы болып саналады. Тәрбиелеу мен өзін-өзі тәрбиелеу тұлғаны қалыптастырудағы тұтас процесстің екі тармағы болып табылады. Студенттер оқу мен оқудан тыс жұмыстарды мамандық аясында шектелмей, өзін-өзі тәрбиелеудің әлеуметтік психологиялық механизмдері деп түсінуі керек. Психологиялық зерттеулер бойынша, әрбір адамда өзін-өзі тәрбиелеуге деген қажеттілік әртүрлі жас кезеңдерінде байқалады. Осы қажеттілік әсіресе жасөспірімдік, жастық шақта анығырақ байқалады. Өзін-өзі тәрбиелеу өте ұзақ және адамның бүкіл өмірі бойы жалғасатын процесс екені белгілі. Өзін-өзі тәрбиелеу әр адамнан үлкен күш-қайратты, жоғары дәрежелі ұйымдастырушылықты, барынша өзіне сыни пікірмен қарауды талап етеді. Өзін-өзі тәрбиелеу адамның рухани қажеттіліктерін қалыптастыруға бағытталғ.

Адамның өзін-өзі жетілдіру мен өзімен жұмыс істеуінде кітап-әдебиет оқудың маңызы зор. Себебі, кітап оқуды дағдыға айналдыру барынша зейінділікті, шыдамдылықты, төзімділікті, еңбекқорлықты талап етеді. Ал, өзін-өзі тәрбиелеудің маңызды бөлігі - мотивтерді, ынтаны дамыту.

ЖОО-да студенттің кәсіби, ғылыми шығармашылық қызығушылығын арттыру мен өзін-өзі тәрбиелеуіне ықпал ететін оқудан тыс жүргізілетін жұмыстар:

- университет, факультет көлемінде әртүрлі тақырыпта дөңгелек столдар, студенттік үйірмелер ұйымдастыру;

- аймақтық, республикалық, халықаралық ғылыми, ғылыми-практикалық конференцияларға қатысу, баяндамалар жасау;

- ғылыми жобалар мен ғылыми жарыстарға қатысу.

 Жан-жақты білімді және тәрбиелі адам болу - лайықты азамат болуға тырысу, адамзаттың білім байлығын, мәдениетін игеруге талпыну. Психология-педагогикалық көзқарас бойынша, өзін-өзі тәрбиелеудің ең сәтті әдістері – адамның өзіне-өзі баға беруі, өзін-өзі құптауы, өзіне-өзі бұйыруы, өзін-өзі түзетуі, т.с.с. болып табылады.